Negejarige sterf: Ma in hegtenis geneemArgieffoto ŉ Negejarige meisie wat Vrydagoggend dood aangetref is in ŉ woonstelblok in Vanderbijlpark, se ma is in hegtenis geneem. Ao. Simon Mafokazana, woordvoerder van die polisie, het aan Maroela Media bevestig die ma is in hegtenis geneem in verband met dagga wat in die woonstel, geleë in Helena Lochnerstraat, opgespoor is. Mafokazana wou nie die name van die meisie of haar ma aan Maroela Media bevestig nie en het versoek dat die name weerhou word. Niemand is nog in hegtenis geneem in verband met die moord nie. Die ma beweer sy het haar dogter vir die laaste keer lewend gesien het toe sy Donderdagaand vir haar ŉ storie gelees en in die bed gesit het. Die ma het aan die polisie gesê sy het Vrydagoggend wakker geskrik met ŉ tou om haar nek. “Sy het gesê sy het dadelik na haar dogter se kamer gehardloop waar sy haar dood op haar bed aangetref het. Die dogter het ook ŉ tou om haar nek gehad en is vermoedelik verwurg,” het Mafokazana gesê. Mafokazana het gesê daar was geen tekens van gedwonge toegang tot die woonstel nie en niks word uit die woonstel vermis nie.